सगीर थमां पुच्छेआ गेआ जे रेस्त्रां दा मालक पाकिस्तानी ऐ, उंदे मैनेजर दी हैसियत आह्‌‌ले सगीर बी पाकिस्तान दे न तां फ्ही रेस्त्रां उप्पर छड़ा भारतीय झण्डा ते भारत दा नां कीह्, पाकिस्तान दा नां ते पन्छान कीह् नेई। एह्‌दे उप्पर ओह् अचकचा गे ते करीम दा मुंह् दिक्खन लगे, फ्ही गलाया, ‘साह्‌ब हिन्दुस्तान गी दुनिया जानदी ऐ, सलाम करदी ऐ। पाकिस्तान गी कु’न मन्नदा ऐ। उत्थें दे हलात तुस बी जानदे गै होगै। दौं मैंट रुक्कियै ओह् फ्ही बोले, ‘आखर अस बक्ख कुत्थें आं। बोर्डर बंडोई जाने कन्नै खान-पान, रैह्‌न-सेह्‌न ते बोली थोड़े गै बदली जंदी ऐ।’